b'\n_START_ARTICLE_\nLleng\xc3\xbces constru\xc3\xafdes per John R. R. Tolkien\n_START_PARAGRAPH_\nEl fil\xc3\xb2leg i escriptor J. R. R. Tolkien va crear un gran nombre de lleng\xc3\xbces artificials. La invenci\xc3\xb3 de lleng\xc3\xbces (anomenat glossopoeia per Tolkien, del grec \xce\xb3\xce\xbb\xcf\x8e\xcf\x83\xcf\x83\xce\xb1 gl\xc3\xb4ssa, "idioma, llengua" i \xcf\x80\xce\xbf\xce\xb9\xe1\xbf\xb6 poi\xc3\xb4, "fer", en paral\xc2\xb7lel a la idea de mythopoeia o construcci\xc3\xb3 de mites) va ser una ocupaci\xc3\xb3 que Tolkien va realitzar durant tota la seva vida, comen\xc3\xa7ant quan era adolescent._NEWLINE_Un dels primers projectes de Tolkien va ser la reconstrucci\xc3\xb3 d\'una llengua germ\xc3\xa0nica antiga que no estava registrada, la qual podria haver estat parlada per la societat humana que apareix a Beowulf, durant l\'\xc3\xa8poca heroica germ\xc3\xa0nica._NEWLINE_El projecte m\xc3\xa9s desenvolupat per part de Tolkien van ser les lleng\xc3\xbces \xc3\xa8lfiques. Va comen\xc3\xa7ar a construir una "llengua \xc3\xa8lfica" al voltant del 1910-1911, mentre estava estudiant a la King Edward\'s School de Birmingham. Posteriorment la va anomenar Quenya (circa 1915), i va continuar desenvolupant activament la hist\xc3\xb2ria i la gram\xc3\xa0tica de les seves lleng\xc3\xbces \xc3\xa8lfiques fins a la seva mort, el 1973._NEWLINE_El 1931 va realitzar una confer\xc3\xa8ncia sobre la seva passi\xc3\xb3 per les lleng\xc3\xbces constru\xc3\xafdes titulada A Secret Vice. All\xc3\xad hi contrastava el seu projecte de construir lleng\xc3\xbces art\xc3\xadstiques, buscant el plaer est\xc3\xa8tic, amb el pragmatisme de les lleng\xc3\xbces auxiliars internacionals. Aquesta confer\xc3\xa8ncia tamb\xc3\xa9 exposava les opinions de Tolkien sobre l\'eufonia, citant el grec, el fin\xc3\xa8s i el gal\xc2\xb7l\xc3\xa8s com a exemples de lleng\xc3\xbces "que tenen una forma de les paraules molt bonica i molt caracter\xc3\xadstica"._NEWLINE_La glossopoeia de Tolkien mostra dues dimensions temporals: el pas del temps intern (fictici) dels esdeveniments descrits a El Silmar\xc3\xadl\xc2\xb7lion i altres obres, i el pas del temps extern de la pr\xc3\xb2pia vida de Tolkien, durant la qual sovint revisava i redefinia les seves lleng\xc3\xbces i la seva hist\xc3\xb2ria fict\xc3\xadcia.'